Et mere eller mindre enigt byråd stemte onsdag for etableringen af den omdiskuterede Bilka-butik, som skal ligge ved siden af A-Z ved Ringvejen i Hjørring. Blot tre af medlemmerne i kommunens byråd var imod at vedtage planerne. En af dem var Anette Bæk fra SF. - Jeg stemte nej, fordi jeg mener, at vi allerede har et bredt udvalg af butikker i kommunen, fortæller hun. Vil have plads til de små SF-politikeren mener, at opførelsen af den kommende Bilka-butik kan få store konsekvenser for de mindre butikker i området. - Butikkerne, vi har, kæmper allerede for deres overlevelse, så der er ikke nogen grund til, at vi skal give dem dødsstødet ved at opføre en Bilka. - Jeg tror på, at vi skal have en kommune, hvor der er plads til alle, og det gælder også de små butikker, og det er der ikke, hvis vi sætter en mastodont ind, siger hun. Foruden Anette Bæk stemte Louise Bilde Hvelplund (EL) og Erik Høgh-Sørensen (UFP) også nej til opførelsen af Bilka.

Referat:
Anette Bæk (SF) falder ikke just på halen over Hjørring Byråds blåstempling af Bilka-butik.